ทุนต่างชาติไหลออก 7 แสนล.
ธปท.ชี้ยอด 11 เดือนปี&#8217;59 สภาพคล่องเงินบาทไม่มีปัญหา เอฟดีไอสุทธิยังสูง
2 ม.ค. 2560

ธปท.ชี้ยอด 11 เดือนปี’59 สภาพคล่องเงินบาทไม่มีปัญหา เอฟดีไอสุทธิยังสูง
ช่วง 11 เดือนแรกปี 2559 เงินทุนต่างชาติไหลออก 7 แสนล้าน ธปท.ชี้สูงขึ้นแต่ไม่กระทบเสถียรภาพ
ธนาคารแห่งประเทศไทย (ธปท.) รายงานบัญชีเงินทุนเคลื่อนย้ายไหลออกสุทธิในช่วง 11 เดือนแรกปี 2559 รวม 1.96 หมื่นล้านเหรียญสหรัฐ หรือประมาณ 7.05 แสนล้านบาท หากคิดอัตราแลกเปลี่ยนเฉลี่ย ณ 30 ธ.ค. 2559 ที่ระดับ 36 บาท/เหรียญสหรัฐ เพิ่มขึ้นจากปี 2558 ทั้งปีที่ 1.71 หมื่นล้านเหรียญสหรัฐ หรือประมาณ 6.16 แสนล้านบาท เฉพาะเดือน พ.ย. ไหลออกสุทธิ 4,063 ล้านเหรียญสหรัฐ หรือประมาณ 1.46 แสนล้านบาท ต่อเนื่องจากเดือน ต.ค. ที่ไหลออกสุทธิ 3,086 ล้านเหรียญสหรัฐ หรือประมาณ 1.11 แสนล้านบาท
ทั้งนี้ สาเหตุที่ดุลบัญชีเงินทุนเคลื่อนย้ายขาดดุลสุทธิ เป็นผลจาก 1.การขายสุทธิเงินลงทุนในหลักทรัพย์ทั้งตราสารทุน (หุ้น) และตราสารหนี้ (บอนด์) ของนักลงทุนต่างชาติ สอดคล้องกับทิศทางการลงทุนในภูมิภาคที่มีเงินทุนไหลออกเช่นกัน หลังตลาดคาดว่าธนาคารกลางสหรัฐ (เฟด) จะปรับขึ้นอัตราดอกเบี้ย 2.การลงทุนในหลักทรัพย์ต่างประเทศของธนาคารพาณิชย์และกองทุนรวมที่ลงทุนในต่างประเทศ (เอฟไอเอฟ)
อย่างไรก็ดี แม้ว่าเงินทุนจากต่างชาติจะไหลออกจากไทยต่อเนื่อง แต่เงินลงทุนโดยตรงจากต่างประเทศ (เอฟดีไอ) ยังคงไหลเข้าสุทธิในมูลค่าสูงและต่อเนื่อง โดย 11 เดือนแรกของปี 2559 เอฟดีไอเข้ามาทั้งสิ้น 2,987 ล้านเหรียญสหรัฐ หรือประมาณ 1.07 แสนล้านบาท เฉพาะเดือน พ.ย. ไหลเข้าสุทธิ 2,019 ล้านเหรียญสหรัฐ หรือประมาณ 7.3 หมื่นล้านบาท จากการเข้าเพิ่มสัดส่วนการถือหุ้นในธุรกิจโทรคมนาคมของไทย
ด้าน นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธปท. กล่าวว่า การไหลออกของเงินทุนในช่วงที่ผ่านมา และแนวโน้มที่จะไหลออกเพิ่มขึ้นในอนาคตที่เฟดอาจจะปรับขึ้นดอกเบี้ยอีกในปีนี้นั้น สภาพคล่องเงินบาทไม่มีปัญหาอยู่แล้ว ส่วนสภาพคล่องเงินเหรียญสหรัฐที่อาจไหลกลับไปสหรัฐเพิ่มอีก ก็ไม่กระทบต่อเสถียรภาพระบบการเงินของไทย เนื่องจากไทยมีพื้นฐานด้านต่างประเทศดีกว่าประเทศเพื่อนบ้านหลายประเทศที่ขาดดุลบัญชีเดินสะพัดที่อาจกระทบมากกว่า
“ไทยไม่ได้เป็นประเทศที่น่ากังวลในเชิงเปรียบเทียบกับเพื่อนบ้าน เนื่องจากทุนสำรองอยู่ในระดับสูง 1.72 แสนล้านเหรียญสหรัฐ ดุลบัญชีเดินสะพัดเกินดุล และปีนี้ยังน่าจะเกินดุลอีก 2.7 หมื่นล้านเหรียญสหรัฐ ทำให้มีสภาพคล่องเงินเหรียญสหรัฐไหลเข้ามาในช่องทางการค้าอยู่” นายจาตุรงค์ กล่าว